DCORP แจงเพิ่มกรณีร่วมทุนถ่ายสดฟุตบอลกับพันธมิตรปริศนาจากเกาะทางแปซิฟิกตอนใต้
DCORP แจงเพิ่มกรณีร่วมทุนถ่ายสดฟุตบอลกับพันธมิตรปริศนาจากเกาะทางแปซิฟิกตอนใต้
21 พ.ย. 2560

ผู้สื่อข่าวบริษัท ดีมีเตอร์ คอร์ปอเรชั่น จำกัด (มหาชน) หรือ DCORP ชี้แจงรายละเอียดการร่วมลงทุนตามสัญญา Business Collaboration and Investment Agreement เพิ่มเติม โดยมีใจความดังนี้
1.Triple CH ในฐานะผู้ร่วมลงทุน ตกลงจะดำเนินงานด้านการผลิตรายการการถ่ายทอดสดรายการแข่งขันฟุตบอล และรายการอื่นใดทีมีส่วนช่วยในการเพิ่มจำนวนผู้รับชมการถ่ายทอดสดให้สูงที่สุด การส่งเสริมการตลาดโดยการนำเสนอแพ็คเกจการสนับสนุนการถ่ายทอดสด (Sponsorship Package) ต่อกลุ่มลูกค้าเป้าหมาย และจัดหาสื่อในการโฆษณาแบะทำการตลาดให้แก่รายการแข่งขันฟุตบอล เพื่อสร้างรายได้สูงสุดให้แก่ธุรกิจการถ่ายทอดสดรายการฟุตบอล และจัดหาแหล่งเงินทุนสำหรับการดำเนินธุรกิจการถ่ายทอดสดรายการแข่งขันฟุตบอล
2.บริษัทจะให้การสนับสนุนเงินทุนให้กับธุรกิจการถ่ายทอดสดรายการฟุตบอลตามสัดส่วนการร่วมลงทุนร้อยละ 35 คิดเป็นวงเงินการร่วมทุนรวม 30 ล้านบาท และดำเนินการอื่นใดตามที่ตกลงร่วมกันกับ Triple CH เพื่อเป็นการสนับสนุนการดำเนินงานตามข้อ 1
3.การชำระเงินร่วมทุนโดยบริษัทมีเงื่อนไขที่สำคัญคืออยู่ใต้การให้ความเห็นของที่ปรึกษากฎหมายของบริษัท เกี่ยวกับสถานะทางกฎหมายของ Triple CH และการได้รับอนุญาตและได้รับสิทธิอย่างถูกต้องให้ดำเนินธุรกิจการถ่ายทอดสดรายการฟุตบอล
4.บริษัทจะได้รับส่วนแบ่งผลกำไรจากการร่วมลงทุนในอัตตราส่วนร้อยละ 35 ซึ่งเป็นส่วนแบ่งจากรายได้จากการถ่ายทอดสดรายการแข่งขันฟุตบอล หลังหักค่าใช้จ่ายในการรับสิทธิการถ่ายทอดสด ทั้งนี้ Triple CH มีข้อตกลงการรับประกันการดำเนินงานในช่วงระยะเวลา  18 เดือน นับจากวันที่ 1 ธันวาคม 2560 ว่าผลประโยชน์รายได้ที่บริษัทจะได้รับต้องไม่ต่ำกว่าเงินร่วมลงทุนที่บริษัทได้รับการสนับสนุนแก่ธุรกิจการถ่ายทอดสดรายการแข่งขันฟุตบอล
อนึ่งการชี้แจงข้อมูลดังกล่าว สืบเนื่องจากก่อนหน้านี้ DCORP ได้เข้าร่วมลงทุนในสัดส่วน 35% กับ Triple CH Holdings Company Limited (Triple CH) โดยคิดเป็นวงเงินการร่วมลงทุนรวม 30 ล้านบาท เพื่อประกอบธุรกิจการถ่ายทอดสดรายการฟุตบอลในประเทศฟิลิปปินส์
โดยบริษัทได้เข้าลงนามในสัญญา Business Collaboration and Investment Agreement เมื่อวันที่ 9 พ.ย.ที่ผ่านมา เพื่อกำหนดข้อตกลงและเงื่อนไขในการลงทุนร่วมกัน และแบ่งปันผลประโยชน์จากการถ่ายทอดรายการแข่งขันฟุตบอลตามสัดส่วนการร่วมลงทุน
ทั้งนี้ Triple CH เป็นบริษัทที่จดทะเบียนภายใต้กฎหมายของประเทศซามัว (Samoa) โดยมีที่ตั้งสำนักงาน ณ เขตบริหารพิเศษฮ่องกง แห่งสาธารณรัฐประชาชนจีน และเป็นผู้ได้รับสิทธิการถ่ายทอดสดฟุตบอลรายการพรีเมียร์ ลีก (Premier League) ยูฟ่า แชมเปียนส์ ลีก (UEFA League) และลา ลี กา (La Liga) ในประเทศฟิลิปปินส์